Ezinne Okparaebo

Ezinne Okparaebo (født 3. mars 1988) er en norsk tidligere friidrettsutøver som representerte IL i BUL. Hun slo gjennom i norgestoppen i 2005, og hennes fremste internasjonale meritter er sølv på 60 meter i EM innendørs 2009 og bronse på samme distanse i EM innendørs 2011. Hun holder norgesrekorden på 100 meter.

Hun flyttet til Norge som niåring og er oppvokst på Ammerud. Det var som elev på Haugen skole at hun utviklet en interesse for sprint.

Hennes yngre søster Chiamaka Okparaebo er også friidrettsutøver.

 Personlige rekorder 
Tall i parentes angir plassering på norgesstatistikken gjennom alle tider.

Innendørs
 60 meter (innendørs): 7,10 – Praha, Tsjekkia, 9. mars 2015
 100 meter (innendørs): 11,42 – Florø, 21. februar 2009
 200 meter: 25,94 – Stange, 19. februar 2006

Utendørs
 60 meter: 7,69 (n/a) – Asker, 28. mai 2005
 100 meter: 11,10 (1) – London, 4. august 2012
 150 meter: 17,31, – Oslo, 19. mai 2010
 200 meter: 23,30 (1) – Florø, 2. juni 2012

 Karriere 
 2005–2009 
I 2005 slo Okparaebo for alvor gjennom i norgeseliten, og var Norges beste sprinter. Okparaebo deltok for første gang i ungdoms-OL, som ble arrangert i Lignano i Italia. Der kom hun på tredjeplass på 100 meter. Den 19. august samme år vant hun gull på 100 meter under norgesmesterskapet i friidrett, med tiden 11,71.

Under NM i 2006 forsvarte Okparaebo gullet fra 2005, og satte samtidig ny personlig rekord med 11,70. Dette skjedde i en motvind på 1,5 meter pr sekund. Hun deltok også i junior-VM i friidrett 2006 der hun deltok både på 100 meter og 200 meter. Hun nådde semifinalen på 100 meter, men tiden 11,83 holdt ikke til finaleplass. På 200 meter løp hun på 24,43 i sitt kvalifiseringsheat, som holdt til fjerdeplass i dette heatet, men ikke plass i semifinalen.

Under et innendørsstevne i Florø i februar 2007 slo hun en elleve år gammel 60-meterrekord med et løp på 7,36. Mindre enn en time senere satte hun nok en ny rekord innendørs på 100 meter, med 11,78. Under et annet stevne i juni i Florø slo hun OL- og VM-medaljør Merlene Ottey på 100 meter da hun løp inn på 11,43. Ottey kom inn fire tideler senere. Tiden lå svært nær den gamle norgesrekorden, men den ble ikke godkjent på grunn av for sterk medvind. I juli under junior-EM i friidrett i Hengelo i Nederland løp hun inn til gull og satte ny norsk juniorrekord på 11,45 på 100 meter. Hun forsvarte også sin seier på 100 meter under NM.

I 2008 debuterte Okparaebo i OL i Beijing ved å løpe 100 meter. I første kvalifiseringsrunde på 100 meter løp hun inn til andreplass i heatet og satte ny norsk rekord med tiden 11,32 sekunder. I kvartfinalen løp hun inn på 11,45 sek, og kom ikke til finalen. Hun deltok i VM i friidrett innendørs 2008 i Barcelona, der hun løp 60 meter. Hun kvalifiserte seg til semifinalen med 7,42 i kvalifiseringen. Til tross for sesongbestenotering i semifinalen, med 7,34, nådde hun ikke finalen siden hun kom inn på sjetteplass. I tillegg ble hun, for fjerde året på rad, norgesmester på 100 meter.

2009-sesongen startet med innendørs-EM i Torino, der løp hun inn til sølv på 60 meter, på ny norsk rekord på 7,21. Okparaebo var tre hundredeler bak vinneren Jevgenija Poljakova. Under Bislett Games satte hun ny norsk rekord på 100 meter med tiden 11,29. I VM i friidrett i Berlin kvalifiserte hun seg enkelt til kvartfinalen ved å bli nummer 2 i sitt forsøksheat på tiden 11,35. I kvartfinalen gikk det nærmere et tidel tregere enn i forsøksheatet, som gjorde at hun ikke kom til semifinalen. Hun forsvarte også sin tittel som norgesmester på 100 meter.

 2010–2014 
I 2010 satte Okparaebo ny norsk rekord på 100 meter under Bislett Games med tiden 11,26. Under EM i friidrett 2010 satte hun igjen ny norsk rekord på 100 meter med tiden 11,23 i semifinalen. Hun kom på fjerdeplass med samme tid som i semifinalen, fem hundredeler fra medalje. For sjette året på rad vant hun NM 100 meter.

I innendørssesongen i 2011 satte hun i februar 2011 ny norsk rekord på 60 meter med 7,17 sek under et stevne i Karlsruhe. I Innendørs-EM 2011 vant hun bronse på 7,20 sek. Hun ble nok en gang norgesmester på 100 meter, med tiden 11,57. I forsøksheatet under verdensmesterskapet i friidrett i Sør-Korea satt Okparaebo ny norsk rekord med tiden 11,20. I semifinalen løp hun tre tideler tregere og var langt unna en finaleplass.

I 2012 startet Okparaebo utendørssesongen den 2. juni med Florø Friidrettsfestival, der hun satte nye norske rekorder både i 100 meter med 11,16 (+2 m/s) og 200 meter med 23,30 sek. Mens hun dermed forbedret sin egen rekord på 100 meter, i tillegg til at hun slettet rekorden på 200 meter, en nesten 30 år gammel rekord fra Mona Evjen (satt 22. august 1982). Under Sommer-OL 2012 i London ble det  ny norsk rekord på 11,14 i innledningsheatet (fjerdeplass), som gjorde at hun gikk videre til semifinalen på tid. I semifinalen satte hun nok en ny norsk rekord på 11,10, men det holdt ikke til plass i finalen. Tiden hennes var den 10. beste tiden i de tre semifinalene, men kun åtte løpere gikk til finalen.Okparaebo slått ut etter rekordløp, VG, 4. august 2012 Hun var ni hundredeler fra å komme til finalen. I NM i friidrett 2012 vant hun gull på 100 meter for åttende gang på rad.

I 2013 kom Okparaebo på sjetteplass på 100 meter i Diamond League-stevnet Bislett Games 13. juni. Senere i juni deltok hun i Lag-EM i friidrett 2013, der hun kom på sjuendeplass. Hun deltok i VM i friidrett 2013 i Moskva, der hun løp inn til sesongbestenotering i kvalifiseringsheatet med tiden 11,23. I semifinalen greide hun bare 11,41, som var 20. beste tid totalt, og hun gikk ikke til finalen.

I NM i friidrett 2013 i august vant hun NM-gull på 100 meter for niende gang i sin karriere. Tiden hennes ble 11,30, som var ny mesterskapsrekord, og det holdt også til kongepokalen – hennes første noensinne.

Okparaebo åpnet 2014-sesongen den 1. februar med å løpe inn på 7,18 sekunder på 60 meter i et IAAF innendørsstevne i Karlsruhe. Tyske Verena Sailer vant løpet, men alle de tre raskeste løperne fikk samme tid i dette løpet.SFGate - IAAF Indoor Permit-Karlsruhe Meet Results, besøkt 5. februar 2014. Den 31. mai vant hun 100 meter ved Kurpfalz Gala i Weinheim, på tiden 11,25.Dagbladet.no - Ezinne Okparaebo løp inn til sterk seier i Tyskland, besøkt 31. mai 2014. Hun løp 100 meter på 11,40 under Bislett Games 11. juni, som holdt til fjerdeplass.NRK Sport - Okparaebo lei seg etter å ha skuffet på Bislett, besøkt 12. juni 2014. Myriam Soumare vant løpet, på tiden 11,18.

Hun vant 100 meter i Lag-EM i friidrett 2014 i Tallinn i Estland, på tiden 11,41. Ksenija Balta kom på andreplass, og Hanna-Maari Latvala på tredjeplass, og hun skaffet dermed Norge tolv poeng i kampen om opprykk fra First League til Super League.

I EM i friidrett 2014 i Zürich i august løp hun 100 meter. I innledningsheatet løp hun på 11,24, som var årsbeste for hennes del, og gikk videre til semifinalen. Hun endte imidlertid på fjerdeplass i sin semifinale, med tiden 11,46, og gikk ikke til finalen. Hun vant 100 meter i NM i friidrett 2014, som var hennes tiende NM-gull på rad, og fikk også kongepokal for dette NM-gullet.

 2015–2019 
Under IFAM-stevnet innendørs i Gent 7. februar 2015 vant Okparaebo 60 metersdistansen på tiden 7,24.BA.no - Kjempetid for Isabelle Pedersen, besøkt 12. februar 2015. I mars deltok hun i EM i friidrett innendørs 2015 i Praha, der hun kvalifiserte seg til finalen med 7,17 i innledningsheatet og 7,15 i semifinalen. I finalen løp hun inn på 7,10 og satte ny norsk rekord, og endte på fjerdeplass, 1/100 sekund bak tyske Verena Sailer som fikk bronsemedaljen. Hun sesongåpnet utendørs i et stevne i Gent 24. mai, der hun vant 100 meter med tiden 11,68.

Den 11. juni 2015 deltok hun i Bislett Games, men kom sist i mål, og fikk dermed åttendeplass. Hun løp på 11,53, som var et halvt sekund bak vinneren, Murielle Ahoure. I Lag-EM i friidrett 2015 (Super League) løp det norske stafettlaget inn til ny norsk rekord på 4 × 100 meter, med tiden 43,94.NRK Sport - Stafettrekord og jumboplass i lag-EM, besøkt 20. juni 2015. Okparaebo løp her sammen med Isabelle Pedersen, Ida Bakke Hansen og Elisabeth Slettum, og de kom på sjuendeplass i denne øvelsen. Hun deltok også på 100 meter individuelt, men hadde mye motvind i sitt heat (4,3 m/s), og kom på sjuendeplass med tiden 11,80.

I World Challenge-stevnet i Madrid 11. juli 2015 løp hun 100 meter på 11,24, og kvalifiserte seg til VM i friidrett 2015 i Beijing i august. I NM i friidrett 2015 i Haugesund vant hun 100 meter for ellevte år på rad.

Under VM i friidrett 2015 nådde hun semifinalen på 100 meter med tiden 11,12 i forsøksheatet. Tross en motvind på 1,2 meter pr sekund, var hun bare to hundredels sekund bak sin egen rekord. Løpet ble derfor omtalt som kanskje hennes beste løp i karrien. Okparaebo fikk 18. beste tid i semifinalene, med 11,19 sekunder, og gikk dermed ikke videre.

I 2016 vant Okparaebo 60 meter i NM i friidrett innendørs 2016, som ble arrangert i Rudhallen i Bærum. Hun løp på 7,17 sekunder, som var ny mesterskapsrekord og 0,07 sekunder fra hennes egen norgesrekord. Hun innledet utendørssesongen 30. april i Clermont i Florida i USA, i PURE Athletics Spring Invitational, der hun løp 100 meter på 11,28, og oppfylte med det kravet til Sommer-OL 2016.

I juli 2016 deltok hun under EM i friidrett 2016. På 100 meter ble hun slått ut i semifinalen, der hun løp på 11,44 og fikk 10. beste tid.European Athletics - European Athletics Championships - Amsterdam 2016, besøkt 19, mars 2017. Norge deltok også på 4 × 100 meter, men brøt i innledningsheatet etter at de bommet på andre veksling. Hun vant 100 meter under NM i friidrett 2016; dette var hennes tolvte NM-gull på rad på denne distansen.

Hun løp på 11,43 i kvartfinalen under Sommer-OL 2016 i Rio de Janeiro, men kom på fjerdeplass i sitt heat, og gikk ikke videre til semifinalen.

Etter OL i 2016 flyttet hun til London for å få forandringer i treningen. Hun begynte der å trene sammen med gruppen Speedworks i Lee Valley Athletics Centre, med Jonas Dodoo som trener. Hun fikk beskjed i desember 2016 om at hun ikke var en del av Norges landslagssatsing i 2017.

I februar 2017 løp hun to gode løp innendørs, med tiden 7,19 i Karlsruhe 4. februar og 7,13 i Toruń i Polen 10. februar, som også var delt bestetid i Europa så langt i 2017. En mindre skade gjorde imidlertid at hun trakk seg fra EM innendørs i 2017.NRK.no - Forfall frå Okparaebo, besøkt 19. mars 2017. 

I juli 2017 tok hun pause fra toppidretten, blant annet for å finne tilbake til treningsgleden, og for å finne ut om hun skulle satse videre. I desember 2017 var hun tilbake i full trening, for å satse på 2018-sesongen. Hun flyttet tilbake til Oslo etter at hun avsluttet satsingen i London.

I januar 2018 ble det kjent at Okparaebo skulle trene for IL Norna-Salhus i 2018. Hun deltok i Indoor Meeting Karlsruhe 2018, der hun kom på femteplass på 60 meter med tiden 7,17. Dette var ny klubbrekord for Norna-Salhus, og under kvalifiseringskravet til VM i friidrett innendørs 2018.IL Norna-Salhus - Ezinne løp inn til ny klubbrekord , besøkt 5. juni 2018. Hun deltok i Copernicus Cup i Polen, og kom der på tredjeplass. Hun deltok i VM innendørs i 2018, som ble arrangert i Birmingham. I semifinalen løp hun på 7,19, som var 13. beste tid, og kom dermed ikke til finalen. 

Utendørs deltok hun i to stevner i Tyskland i mai 2018, der hun løp 100 meter og greide kvalifiseringskravet til EM i friidrett 2018.VG.no - Okparaebo: Holder lav profil med null støtte, besøkt 5. juni 2018. Hun deltok i Bislett Games, der hun kom på sjuendeplass i Diamond League-løpet med 11,24 sekunder. I august 2018 vant hun sitt forsøksheat i EM med tiden 11,44 sekunder, og gikk dermed videre til semifinalen. I semifinalen fikk hun 16. beste tid, og kom ikke til finalen. Hun deltok også på 200 meter i EM 2018, men gikk ikke videre fra forsøksheatet der. 

Hun vant 100 meter under NM i friidrett 2018 og under Trond Mohn Games 2018.

I mars 2019 fikk Okparaebo 12. beste tid i semifinalen på 60 meter under EM innendørs, og kom ikke til EM-finalen. Hun kom på andreplass på 100 meter under Trond Mohn Games 2019, bak Semoy Hackett, og vant 100 meter under NM i friidrett 2019 for 14. gang. Norge deltok i First League under Lag-EM i friidrett 2019, og hun kom der på femteplass på 100 meter.

 Medaljer i norske mesterskap 
Plassering Øvelse ÅrGull  100 meter  2005, 2006, 2007, 2008, 2009, 2010, 2011, 2012, 2013, 2014, 2015, 2016, 2018, 2019Gull  60 meter innendørs  2006, 2008, 2016Gull  4x100 meter stafett  2007Sølv  200 meter  2006Sølv  4x100 meter stafett  2011Bronse  60 meter innendørs  2005Bronse  200 meter innendørs  2006Bronse  1000 meter stafett  2005

 Referanser 
friidrett.no: NM 100 meter kvinner. 
friidrett.no: NM 200 meter kvinner. 
friidrett.no: NM 60 meter innendørs kvinner. 
friidrett.no: NM 200 meter innendørs kvinner. 

 Eksterne lenker 





Kategori:Norske sprintere
Kategori:Deltakere for Norge under Sommer-OL 2008
Kategori:Friidrettsutøvere under Sommer-OL 2008
Kategori:Deltakere for Norge under Sommer-OL 2012
Kategori:Friidrettsutøvere under Sommer-OL 2012
Kategori:Deltakere for Norge under Sommer-OL 2016
Kategori:Friidrettsutøvere under Sommer-OL 2016
Kategori:Nordmenn født i Nigeria
Kategori:Personer fra Owerri
Kategori:Personer fra Oslo
Kategori:Norgesmestere i friidrett
Kategori:Kongepokalvinnere i friidrett
Kategori:Best av de beste-deltakere
Kategori:Deltakere for Norge under VM i friidrett 2015
Kategori:Deltakere for Norge under VM i friidrett 2013
Kategori:Deltakere for Norge under VM i friidrett 2011
Kategori:Deltakere for Norge under VM i friidrett 2009
Kategori:Deltakere for Norge under EM i friidrett 2018
Kategori:Deltakere for Norge under VM i friidrett innendørs 2008
Kategori:Deltakere for Norge under VM i friidrett innendørs 2014
Kategori:Deltakere for Norge under VM i friidrett innendørs 2018
Kategori:Friidrettsutøvere for IL i BUL
Kategori:Friidrettsutøvere for IL Norna-Salhus
Kategori:Deltakere for Norge under EM i friidrett innendørs 2019
Kategori:Mesternes Mester-deltakere